ERIKA MOGYORÓDIOVÁ

DOTYKY V RÝMOCH (ukážka)

Grafická a technická spolupráca: Bajkai František, Gubová Mária

Edícia: MEA 2000 o. z.– Mladá Éra Autorov nového tisícročia

Autorské práva vyhradené

ISBN 978-80-560-0155-4

I. Dotyky v rýmoch

Vďaka Ti

Pre každodenné svetielka,

pre každú noc, keď nás uspáva tma.

Pre zdravie, lásku a priateľov,

za všetko sa skláňam pred Tebou.

Pre trávu, ktorá je

našim nohám kobercom,

pre malé svrčky,

ktoré tak veselo hrajú v ňom.

Pre spev vtákov a bzukot včiel,

za všetko, začo človek jasať smel.

A za všetko, čo ešte zažijeme,

veľká vďaka, náš Pane patrí Tebe!

Každý z nás

Každý má svoj cieľ

a má aj svoje plány.

Každý by raz chcel

prejsť cez zámku brány.

Každý potrebuje

a každý rozdáva.

Každý raz niečo utratí

a niečo vyhráva.

Každý z nás je niekto

a niekým aj chce byť.

Chce mať svoje dielo,

užitočne žiť.

Každý z nás má sny

a nad nimi aj moc,

ako slnko majú dni

a ligot má hviezdna noc.

Učiť sa svetu

Každý z nás je iný,

no, nik nie je bez viny.

Otvorme svetu brány,

veď čakajú nás nové plány.

Vyberme sa cestou osudu

a nechajme sa po nej viesť.

Nezostaňme stáť, svet volá,

veď má v sebe toľko ciest.

Každý deň je tajomstvom,

ktoré treba odhaliť.

Nebojme sa novým veciam

naproti sa postaviť.

Aj keď nie sme rovnakí,

každý sa chce svetu učiť,

nechce si dať sám seba

v neznalosti trpko mučiť.